Diari Oficial de la Generalitat Valenciana


Sumari del DOGV 9506, del 05-01-2023 (2022/12074)

RESOLUCIÓ de 23 desembre de 2022, de la Direcció General d'Agricultura Ramaderia i Pesca, per la qual s'adopten mesures de protecció en relació amb la influença aviària.
-------------------------------------------------------------------------------------------------------------------------------------------------------------------------

### Dades del document

Número de DOGV
:   9506

Data del DOGV
:   05-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12604


Data del document
:   23-12-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * protecció de la fauna

RESOLUCIÓ de 23 desembre de 2022, de la Direcció General d'Agricultura Ramaderia i Pesca, per la qual s'adopten mesures de protecció en relació amb la influença aviària. [2022/12963]  
El Ministeri d'Agricultura, Pesca i Alimentació ha fet una valoració de l'augment de risc d'influença aviària a Espanya, vista la situació epidemiològica actual, en la qual s'observa un augment considerable de casos d'Influença Aviària Altament Patògena (IAAP), tant en ocells de corral com en ocells silvestres.   
El Ministeri d'Agricultura, Pesca i Alimentació recorda la necessitat de reforçar les mesures de bioseguretat en les explotacions avícoles, especialment aquelles destinades a evitar el contacte directe i indirecte amb ocells silvestres, així com reforçar la vigilància passiva en les explotacions i ocells silvestres, no sols en els municipis d'annex II sinó també a fi de reforçar les mesures de bioseguretat en els municipis llistats en l'annex III i en altres territoris, en cas de considerar-se necessari després de la pertinent anàlisi de risc en l'àmbit nacional o territorial.  
  
Vist informe de situació epidemiològica de la Influença Aviària de 20 de desembre de 2022, del Ministeri d'Agricultura, Pesca i Alimentació, pel qual s'informa de la detecció d'un nou focus d'influença aviària d'alta patogenicitat, i es determina que s'han d'eliminar les autoritzacions de les excepcions establides en els articles 4.3 i 5.1 de la citada ordre.  
Vist el que s'assenyala en l'Ordre ACG9502/2006, per la qual s'estableixen mesures específiques de protecció en relació amb la influença aviària, quant a l'obligatorietat d'adoptar mesures determinades per resultat desfavorable en una anàlisi de risc, escau l'adopció de mesures en les explotacions ramaderes de la Comunitat Valenciana.  
Vist el que s'assenyala en l'article 1.3 de l'Ordre APA/2442/2006: «Les disposicions d'aquesta ordre s'entendran sense perjudici de mesures més restrictives que puguen establir-se per les autoritats competents de les comunitats autònomes o ciutats de Ceuta i Melilla, amb base en una anàlisi del risc dut a terme per les citades autoritats competents en els seus respectius territoris.»  
I un nou apartat tres en l'article 4.3 de l'Ordre APA/2442/2006: «No obstant el que s'estableix en apartat anterior, l'autoritat competent podrà determinar adoptar addicionalment les mesures específiques previstes en l'article 5.1, amb base en una avaluació del risc actualitzada d'introducció i circulació del virus de la influença aviària en les zones d'especial vigilància.»  
Vista la Resolució de 27 de setembre de 2022, del director general d'Agricultura, Ramaderia i Pesca, per la qual s'autoritza l'ús d'ocells de l'ordre dels anseriformes com a reclam durant la caça d'ocells en els municipis de la Comunitat Valenciana inclosos en l'annex II, de l'Ordre APA/2442/2006, de 27 de juliol, i posteriors modificacions, per a la temporada de caça 2022-2023.  
Atés que la situació geogràfica de la Comunitat Valenciana respecte a les rutes d'ocells aquàtics migratoris del nord i centre d'Europa, així com la presència d'aiguamolls amb abundància d'ocells silvestres migratoris amb flux variable en aquesta època de l'any, fa necessària una actualització de les mesures, atorgant la normativa la possibilitat d'incorporar mesures de bioseguretat addicionals amb base en una anàlisi del risc d'introducció i circulació del virus a través les rutes migratòries d'ocells.  
Atés que el sector empresarial avícola i les organitzacions professionals sol·liciten un reforçament de les mesures de bioseguretat per a garantir la sanitat animal de les seues explotacions i el seu mitjà de vida.  
  
La Direcció General d'Agricultura, Ramaderia i Pesca, d'acord amb el que s'estableix en el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 176/2020, de 30 d'octubre, del Consell d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica és autoritat competent en matèria de Sanitat Animal, i desenvolupa a través de la Subdirecció General d'Agricultura i Ramaderia i el Servei de Producció i Sanitat Animal els programes de vigilància i lluita enfront de la influença aviària que corresponen a la Conselleria d'Agricultura, Desenvolupament Rural, Emergència Climàtica i Transició Ecològica.  
Per tot l'anterior, aquesta direcció general resol:  
  
Primer  
Aplicar les mesures següents en les explotacions ramaderes situades als municipis de l'annex II i III de l'Ordre APA/2442/2006, de 27 de juliol.  
1. Queda prohibida la cria d'ànecs i oques amb altres espècies d'ocells de corral.  
2. Queda prohibida la cria d'ocells de corral a l'aire lliure.  
3. Prohibició de donar aigua a ocells de corral provinent de depòsits d'aigua als quals puguen accedir ocells silvestres, excepte en cas que es tracte aqueixa aigua a fi de garantir la inactivació de possibles virus d'influença aviària.  
4. Els depòsits d'aigua situats en l'exterior requerits per motius de benestar animal per a determinats ocells de corral, quedaran prou protegits contra els ocells aquàtics silvestres.  
5. Queda prohibida la utilització d'ocells de les ordres anseriformes i caradriformes com a cimbell.  
6. La concentració d'ocells de corral o un altre tipus d'ocells captius estarà condicionada a autorització expressa amb la valoració de: risc epidemiologia del moment, ubicacions cobertes, sense accés d'ocells silvestres, separació de lots, control sanitari veterinari en destinació i origen i orígens reconeguts, sense perjudici del compliment dels punts anteriors d'aquest apartat primer i els establerts en l'article 80 de la Llei 6/2003, de 4 de març, de ramaderia de la Comunitat Valenciana.  
  
  
Segon  
Se suspén l'autorització als caçadors de l'ús d'ocells de l'ordre dels anseriformes com a reclam durant la caça d'ocells en els municipis de la Comunitat Valenciana inclosos en els annexos II i III de l'Ordre APA/2442/2006, de 27 de juliol, continguda en la Resolució de 27 de setembre, del director general d'Agricultura, Ramaderia i Pesca, per la qual s'autoritza l'ús d'ocells de l'ordre dels anseriformes com a reclam durant la caça d'ocells als municipis de la Comunitat Valenciana inclosos en l'annex II, de l'Ordre APA/2442/2006, de 27 de juliol, per a la temporada de caça 2022-2023.  
  
Tercer  
Aquestes mesures són aplicables des de l'endemà de la publicació d'aquesta resolució fins a l'1 de març de 2023.  
  
Quart  
Segons el que es disposa en l'article 5 de la Llei 8/2003, de 24 d'abril, de sanitat animal, tota persona, física o jurídica, pública o privada, estarà obligada a comunicar als serveis veterinaris oficials, de manera immediata, tots els focus que tinga coneixement de malalties de caràcter epizoòtic, i en aquest cas totes les troballes de cadàvers d'ocells silvestres d'espècies aquàtiques seran comunicades als serveis veterinaris oficials per a descartar la presència de virus de la influença aviària altament patògena en aquests.  
  
Cinqué  
Donar publicitat d'aquesta resolució a l'efecte de notificació a les persones interessades.  
  
La present resolució no posa fi a la via administrativa i contra aquesta pot interposar-se, en el termini d'un mes a comptar de l'endemà de la notificació o publicació, un recurs d'alçada davant el secretari autonòmic d'Agricultura i Desenvolupament Rural, de conformitat amb el que es disposa en els articles 121 i 122 de la Llei 39/2015, de 10 d'octubre, del procediment administratiu comú de les administracions públiques.  
  
València, 23 de desembre de 2022.- El director general d'Agricultura, Ramaderia i Pesca: Antonio Quintana Martínez.